รัฐขาดดุลเงินสดไตรมาสแรกกว่า3แสนล้าน
ฐานะการคลังไตรมาสแรกของปีงบประมาณ 2556 ขาดดุลเงินสดกว่า 3 แสนล้าน เหตุเบิกจ่ายช้าและเร่งกระตุ้นเศรษฐกิจ
24 ม.ค. 2556

ฐานะการคลังไตรมาสแรกของปีงบประมาณ 2556 ขาดดุลเงินสดกว่า 3 แสนล้าน เหตุเบิกจ่ายช้าและเร่งกระตุ้นเศรษฐกิจ
นายสมชัย สัจจพงษ์ ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง แถลงข่าวฐานะการคลังของรัฐบาลตามระบบกระแสเงินสดในช่วงไตรมาสแรกของปีงบประมาณ 2556 (ตุลาคม – ธันวาคม 2555) ว่า รัฐบาลมีรายได้นำส่งคลังทั้งสิ้น 499,203 ล้านบาท สูงกว่าช่วงเดียวกันปีที่แล้ว 94,189 ล้านบาท หรือ 23.3% ซึ่งมีปัจจัยหลักมาจากภาษีมูลค่าเพิ่ม และการจัดเก็บภาษีสรรพสามิตรถยนต์ สูงกว่าช่วงเดียวกันของปีก่อน สะท้อนถึงเศรษฐกิจภายในประเทศเติบโตอย่างต่อเนื่องและผลกระทบจากโครงการรถยนต์ใหม่คันแรก รวมทั้งการนำส่งรายได้จากการประมูลใบอนุญาตคลื่นความถี่ 3จี จากสำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) 
ขณะที่การเบิกจ่ายเงินงบประมาณมีจำนวนทั้งสิ้น 785,914 ล้านบาท สูงกว่าช่วงเดียวกันปีที่แล้ว 296,098 ล้านบาท หรือ 60.5% ซึ่งเป็นผลจากการที่พระราชบัญญัติงบประมาณรายจ่ายของปีงบประมาณก่อนมีผลบังคับใช้ล่าช้า ประกอบกับรัฐบาลได้เร่งดำเนินนโยบายทางการคลังของรัฐบาลในการกระตุ้นเศรษฐกิจ ทำให้ดุลเงินงบประมาณขาดดุล 286,711 ล้านบาท เมื่อรวมกับดุลเงินนอกงบประมาณที่ขาดดุล 117,426 ล้านบาท (สาเหตุหลักจากการไถ่ถอนตั๋วเงินคลัง 102,135 ล้านบาท) ส่งผลให้รัฐบาลขาดดุลเงินสดรวม 404,137 ล้านบาท และรัฐบาลได้กู้เงินเพื่อชดเชยการขาดดุล 102,936 ล้านบาท ทำให้ดุลเงินสดหลังกู้ขาดดุลทั้งสิ้น 301,201 ล้านบาท และเงินคงคลัง ณ สิ้นเดือนธันวาคม 2555 มีจำนวนทั้งสิ้น 259,136 ล้านบาท
นายสมชัย กล่าวว่า ทิศทางเศรษฐกิจที่ขยายตัวต่อเนื่องจากอุปสงค์ในประเทศเป็นหลัก อันเป็นผลมาจากการเร่งเบิกจ่ายงบประมาณตามนโยบายการกระตุ้นเศรษฐกิจ ส่งผลให้การจัดเก็บรายได้สูงกว่าเป้าหมาย นอกจากนี้ ระดับเงินคงคลังยังอยู่ในระดับที่เข้มแข็ง ซึ่งจะทำให้รัฐบาลสามารถเร่งรัดการบริโภคและการลงทุนได้อย่างต่อเนื่อง และเป็นปัจจัยสำคัญต่อการขยายตัวทางเศรษฐกิจในปี 2556